Leggja til áherslur í vegabótum á Vesturlandi Á fundi á vegum Markaðsstofu Vesturlands sem nýverið var haldinn var fjallað um skipulag ferðamannastaða . Þar stóðu nokkrir fulltrúar af Snæfellsnesi fyrir ályktun um áherslur í samgöngumálum til að ýta við stjórnmálamönnum þegar kemur að fjárlagagerð og vegaáætlun . Þetta voru þau Skúli Alexandersson , Gísli Ólafsson , Margrét Björk Björnsdóttir og Svanborg Siggeirsdóttir . Í ályktunni segir m.a. að skipulag og styrking ferðamannastaða á Snæfellsnesi tengist uppbyggingu ákveðinna , mikilvægra áfanga í vegakerfinu . Þeir áfangar verði að njóta forgangs þegar kemur að ákvörðun framkvæmda í landshlutanum . „ Um er að ræða eftirtalin verkefni : Í fyrsta lagi vegi innan héraðs ; endurbygging brúa og vegar með bundnu slitlagi um Skógarströnd , ljúka við endurbyggingu vegar með bundnu slitlagi um Fróðárheiði , ákveðið verði að leggja svokallaðan ferðamannaveg frá Öndverðarnesi að Arnarstapa . Sem fyrst verði vegurinn úr Skarðsvík að Öndverðarnesi og Skálasnaga gerður ökufær hópferðabílum . Þá verði gerðir nokkrir rúmgóðir , vel búnir og vel staðsettir áningarstaðir . Í öðru lagi tengivegir við önnur landsvæði . Þar ber hæst að gera góðan veg með bundnu slitlagi um Uxahryggi og Lundarreykjadal , byggja brú á Norðlingafjót ofan Helluvaðs á Arnarvatnsheiði og leggja bundið slitlag á veginn um Laxárdalsheiði og ljúka við endurbyggingu vegar um Laxárdal í Dölum . “